Slitastjórnir Glitnis , Kaupþings og Landsbankans hafa verið boðaðar á fund ráðgjafarnefndar um losun fjármagnshafta næstkomandi þriðjudag klukkan 14 , samkvæmt heimildum Kjarnans . Fundurinn mun fara fram á Grand hótel í Reykjavík og á honum eiga slitastjórnirnar að kynna afstöðu sinna til þeirra skilyrða sem stjórnvöld setja fyrir veitingu undanþága frá fjármagnshöftum , sem er forsenda þess að hægt verði að klára nauðasamninga búanna og slíta þeim . Allir fulltrúar slitastjórnanna eiga að funda með ráðgjafahópnum í einu . Slitastjórnunum var tilkynnt um þetta bréfleiðis síðasta þriðjudag . Í bréfinu var ekki tilgreint hver skilyrði stjórnvalda fyrir undanþágum verði , en líkt og Kjarninn greindi frá fyrr í kvöld þá á að kynna þau fyrir efnahags - og viðskiptanefnd Alþingis á mánudagsmorgun . Búist er við að áætlun stjórnvalda um afnám fjármagnshafta verði gerð opinber í kjölfarið og að slitastjórnirnar fái þá að vita hvaða skilyrðum þær eigi að mæta . Afstöðu sína til þeirra eiga þær síðan að kynna daginn eftir . Þau skilyrði sem slitastjórnirnar þurfa að uppfylla til að hljóta undanþágu , og geta þar með slitið búinu , eru efnahagsleg , þjóðhagsleg og eiga að stuðla að jafnræði allra sem eru fastir milli hafta , samkvæmt heimildum Kjarnans . Landsbankinn var fyrsta skrefið Fyrr í dag var tilkynnt um að Seðlabanki Íslands hefði veitt slitabúi gamla Landsbankans undanþágu frá fjármagnshöftum til að greiða forgangskröfum sínum í kjölfar samkomulags sem slitabúið gerði við nýja Landsbankann um breytta skilmála skuldabréfa þeirra á milli . Skrifað var undir nýtt samkomulag milli nýja og gamla Landsbankans í maí 2014 . Seðlabankinn samþykkti fyrr í dag að veita slitabúi Landsbankans undanþágu frá fjármagnshöftum . Auglýsing Tilkynningin var fyrsta skrefið í aðgerðaráætlun stjórnvalda um losun fjármagnshafta sem nú hafa verið við lýði í sex ár á Íslandi . Ekki liggur fullkomlega ljóst fyrir hverjar áherslur stjórnvalda verða en í fjölmiðlum hefur verið fjallað um að líklega verði um að ræða svokallaðan flatan útgönguskatt á eignir . Ef kröfuhafar vilji út þurfi þeir að greiða flatan skatt af öllu fjármagni sem þeir fái að fara með út úr íslensku efnahagskerfi . Morgunblaðið greindi meðal annars frá því að skatturinn gæti verið allt að 35 prósent . Samhliða verði kynntar hugmyndir um hvernig leyst verði úr eignarhaldi Íslandsbanka og Arion banka , sem í dag eru báðir í eigu erlendra kröfuhafa . Gangi kröfuhafarnir ekki að þessu muni stjórnvöld vera tilbúin að halda þeim áfram í höftum á meðan að öllum öðrum : t.d. íslenskum lífeyrissjóðum , heimilum , fyrirtækjum , verði hleypt út . Samkvæmt heimildum Kjarnans eru kröfuhafar þrotabúanna búnir að undirbúa sig fyrir ýmis konar útkomur , en ólíklegt þykir að þeir verði tilbúnir með við skilyrðum stjórnvalda einungis sólarhring eftir að þeir fái að vita hver þau eru . Eftir miklu að slægjast Ljóst er að eftir miklu er að slægjast . ALMC , áður þrotabú Straums Burðaráss fjárfestingabanka , á eignir upp á 97 milljarða króna . Eignir SPB hf. , sem áður hét Sparisjóðabankinn / Icebank , eru 106 milljarðar króna . Svo fátt eitt sé nefnt . Hundruð milljarðar króna gætu því setið eftir í ríkissjóði gangi áætlun stjórnvalda eftir . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .